CELEX: 
Language: mt
Date: 2021-07-13 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) 2018/848 tal-Parlament Ewropew u tal-Kunsill fir-rigward tal-kriterji għar-rikonoxximent ta’ awtoritajiet ta’ kontroll u korpi ta’ kontroll li huma kompetenti biex iwettqu kontrolli fuq prodotti organiċi f’pajjiżi terzi, u għall-irtirar tar-rikonoxximent tagħhom

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Wara l-adozzjoni tar-Regolament (UE) 2018/848, li se jibda japplika fl-1 ta’ Jannar 2022, il-Kummissjoni tista’ tirrikonoxxi l-awtoritajiet ta’ kontroll u l-korpi ta’ kontroll li huma kompetenti biex iwettqu l-kontrolli tal-prodotti organiċi importati u biex joħorġu ċ-ċertifikati organiċi f’pajjiżi terzi.
            
            
               B’segwitu tal-esperjenza tal-Kummissjoni fir-rigward tas-superviżjoni tal-awtoritajiet ta’ kontroll u l-korpi ta’ kontroll li joperaw f’pajjiżi terzi, u bil-ħsieb li tiġi żgurata r-robustezza tal-kontrolli mwettqa mill-awtoritajiet ta’ kontroll u l-korpi ta’ kontroll u li tiġi garantita l-integrità tal-prodotti organiċi importati minn pajjiżi terzi, jeħtieġ li tiġi msaħħa l-kapaċità tal-awtoritajiet ta’ kontroll u l-korpi ta’ kontroll biex jitwettqu kontrolli effettivi fuq l-operaturi li jipproduċu prodotti organiċi f’pajjiżi terzi.
            
            
               Sabiex jinkisbu dawn l-objettivi, u fl-interess tat-trasparenza, jenħtieġ li jiġu stabbiliti kriterji addizzjonali għar-rikonoxximent jew l-irtirar tal-awtoritajiet ta’ kontroll u l-korpi ta’ kontroll.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               L-abbozz tal-att delegat ġie diskuss bir-reqqa mal-Istati Membri fil-Grupp ta’ Esperti dwar il-Produzzjoni Organika kif ukoll mal-organizzazzjonijiet ewlenin li jirrappreżentaw is-settur organiku. Waqt l-abbozzar ta’ dawn ir-regoli, id-DĠ AGRI kkoopera mill-qrib ma’ Direttorati Ġenerali oħra fil-qasam tal-għarfien espert speċifiku tagħhom. Is-sħab tad-WTO ġew notifikati u twettqu konsultazzjonijiet pubbliċi ġenerali. 
            
            
               3.ELEMENTI ĠURIDIĊI TAL-ATT DELEGAT
            
            
               Dan l-att delegat jistabbilixxi kriterji ulterjuri għal dawk stabbiliti fl-Artikolu 46(2) tar-Regolament (UE) 2018/848 għar-rikonoxximent tal-awtoritajiet ta’ kontroll u l-korpi ta’ kontroll, u l-kriterji għall-irtirar ta’ tali rikonoxximent.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 13.7.2021
            
            
               li jemenda r-Regolament (UE) 2018/848 tal-Parlament Ewropew u tal-Kunsill fir-rigward tal-kriterji għar-rikonoxximent ta’ awtoritajiet ta’ kontroll u korpi ta’ kontroll li huma kompetenti biex iwettqu kontrolli fuq prodotti organiċi f’pajjiżi terzi, u għall-irtirar tar-rikonoxximent tagħhom
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007
                  1
               , u b’mod partikolari l-punt (a) tal-Artikolu 46(7) tiegħu,
            
            
               Billi:
            
            
               (1)Skont l-Artikolu 46 tar-Regolament (UE) 2018/848, il-Kummissjoni tista’ tirrikonoxxi l-awtoritajiet ta’ kontroll u l-korpi ta’ kontroll li huma kompetenti biex iwettqu l-kontrolli tal-prodotti organiċi importati u biex joħorġu ċ-ċertifikati organiċi f’pajjiżi terzi. 
            
            
               (2)B’segwitu tal-esperjenza tal-Kummissjoni fir-rigward tas-superviżjoni tal-awtoritajiet ta’ kontroll u l-korpi ta’ kontroll li joperaw f’pajjiżi terzi, u bil-ħsieb li tiġi żgurata r-robustezza tal-kontrolli mwettqa mill-awtoritajiet ta’ kontroll u l-korpi ta’ kontroll u li tiġi garantita l-integrità tal-prodotti organiċi importati minn pajjiżi terzi, jeħtieġ li tiġi msaħħa l-kapaċità tal-awtoritajiet ta’ kontroll u l-korpi ta’ kontroll biex jitwettqu kontrolli effettivi fuq l-operaturi li jipproduċu prodotti organiċi f’pajjiżi terzi. Sabiex jinkiseb dan l-objettiv, jenħtieġ li jiġu introdotti kriterji addizzjonali għar-rikonoxximent jew l-irtirar tal-awtoritajiet ta’ kontroll u l-korpi ta’ kontroll. 
            
         
         
            
               (3)B’mod partikolari, il-punt (b) tal-Artikolu 46(2) tar-Regolament (UE) 2018/848 jeħtieġ li l-awtoritajiet ta’ kontroll u l-korpi ta’ kontroll ikollhom il-kapaċità li jwettqu kontrolli biex jiżguraw li l-kundizzjonijiet stabbiliti fil-punti (a), (b)(i) u (c) tal-Artikolu 45(1) ta’ dak ir-Regolament jiġu ssodisfati fir-rigward tal-prodotti organiċi u l-prodotti fil-fażi ta’ konverżjoni. Peress li dawk il-kontrolli huma essenzjali biex tiġi żgurata l-konformità mar-Regolament (UE) 2018/848, jenħtieġ li awtorità ta’ kontroll jew korp ta’ kontroll ma jitħallewx jiddelegaw il-kompiti ta’ kontroll. Madankollu, sabiex tingħata l-flessibbiltà meħtieġa lill-awtoritajiet ta’ kontroll jew lill-korpi ta’ kontroll, jenħtieġ li l-kampjunar ma jiġix inkluż fil-projbizzjoni tad-delega tal-kompiti ta’ kontroll.
            
            
               (4)F’każ ta’ ksur serju jew ripetittiv fir-rigward taċ-ċertifikazzjoni tal-operaturi jew il-kontrolli u l-azzjonijiet imwettqa mill-awtorità ta’ kontroll jew mill-korp ta’ kontroll, jew meta l-awtorità ta’ kontroll jew il-korp ta’ kontroll jonqsu milli jieħdu azzjoni ta’ rimedju xierqa jew f’waqtha, il-Kummissjoni jenħtieġ li tkun tista’ tirtira r-rikonoxximent tal-awtorità ta’ kontroll jew tal-korp ta’ kontroll. Għaldaqstant, fl-interess tat-trasparenza, jenħtieġ li jiġu stabbiliti kriterji għall-irtirar tar-rikonoxximent tal-awtoritajiet ta’ kontroll u tal-korpi ta’ kontroll.
            
            
               (5)Għalhekk, jenħtieġ li r-Regolament (UE) 2018/848 jiġi emendat skont dan.
            
            
               (6)Fl-interess taċ-ċarezza u taċ-ċertezza tad-dritt, jenħtieġ li dan ir-Regolament jibda japplika mid-data tal-applikazzjoni tar-Regolament (UE) 2018/848,
            
            
               ADOTTAT DAN IR-REGOLAMENT:
            
            
               Artikolu 1
            
            
               Fl-Artikolu 46 tar-Regolament (UE) 2018/848, il-paragrafu 2 huwa sostitwit b’dan li ġej:
            
            
               “2.
                     L-awtoritajiet ta’ kontroll jew il-korpi ta’ kontroll għandhom jiġu rikonoxxuti f’konformità mal-paragrafu 1 għall-kontroll tal-importazzjoni tal-kategoriji ta’ prodotti elenkati fl-Artikolu 35(7) jekk jissodisfaw il-kriterji li ġejjin: 
            
            
               (a)ikunu legalment stabbiliti fi Stat Membru wieħed jew pajjiż terz;
            
            
               (b)ikollhom il-kapaċità li jwettqu kontrolli biex jiġi żgurat li l-kundizzjonijiet li jinsabu fil-punti (a), (b)(i) u (c) tal-Artikolu 45(1) u f’dan l-Artikolu jiġu ssodisfati fir-rigward ta’ prodotti organiċi u ta’ prodotti fil-fażi ta’ konverżjoni maħsuba għall-importazzjoni fl-Unjoni, mingħajr ma jiddelegaw il-kompiti ta’ kontroll; għall-finijiet ta’ dan il-punt, il-kompiti ta’ kontroll imwettqa minn persuni li jaħdmu taħt kuntratt individwali jew ftehim formali li jqegħedhom taħt il-kontroll tal-ġestjoni, u l-proċeduri tal-awtoritajiet ta’ kontroll kontraenti jew il-korpi ta’ kontroll kontraenti ma għandhomx jitqiesu bħala delega, u l-projbizzjoni li jiġu delegati l-kompiti ta’ kontroll ma għandhiex tapplika għall-kampjunar;
            
            
               (c)joffru garanziji adegwati ta’ oġġettività u imparzjalità u ma jkollhom ebda kunflitt ta’ interess fir-rigward tal-eżerċizzju tal-kompiti ta’ kontroll tagħhom; b’mod partikolari, ikollhom proċeduri fis-seħħ li jiżguraw li l-persunal li jwettaq il-kontrolli u azzjonijiet oħrajn ikun ħieles minn kwalunkwe kunflitt ta’ interess, u li l-operaturi ma jiġux spezzjonati mill-istess spetturi għal aktar minn 3 snin konsekuttivi; 
            
            
               (d)fil-każ tal-korpi ta’ kontroll, huma akkreditati għall-fini tar-rikonoxximent tagħhom f’konformità ma’ dan ir-Regolament minn korp ta’ akkreditazzjoni wieħed biss skont l-istandard armonizzat rilevanti għall-“Valutazzjoni tal-konformità – Rekwiżiti għall-korpi li jiċċertifikaw il-prodotti, il-proċessi u s-servizzi”, li r-referenza tiegħu ġiet ippubblikata f’Il-Ġurnal Uffiċjali tal-Unjoni Ewropea; 
            
            
               (e)ikollhom l-għarfien espert, it-tagħmir u l-infrastruttura meħtieġa biex iwettqu l-kompiti ta’ kontroll, u jkollhom għadd biżżejjed ta’ persunal bi kwalifiki u esperjenza adatti; 
            
            
               (f)ikollhom il-kapaċità u l-kompetenza li jwettqu ċ-ċertifikazzjoni u l-attivitajiet ta’ kontroll tagħhom f’konformità mar-rekwiżiti ta’ dan ir-Regolament u b’mod partikolari r-Regolament Delegat tal-Kummissjoni (UE) 2021/XXX* għal kull tip ta’ operatur (operatur uniku jew grupp ta’ operaturi) f’kull pajjiż terz u għal kull kategorija ta’ prodotti li jixtiequ jkunu rikonoxxuti għalihom;
            
            
               (g)ikollhom fis-seħħ il-proċeduri u l-arranġamenti biex jiżguraw l-imparzjalità, il-kwalità, il-konsistenza, l-effettività u l-adegwatezza tal-kontrolli u azzjonijiet oħra mwettqa minnhom;
            
            
               (h)ikollhom biżżejjed persunal kwalifikat u esperjenzat biex il-kontrolli u azzjonijiet oħra jitwettqu b’mod effettiv u fil-ħin;
            
            
               (i)ikollhom faċilitajiet u tagħmir xierqa u miżmuma tajjeb biex jiżguraw li l-persunal ikun jista’ jwettaq il-kontrolli u azzjonijiet oħra b’mod effettiv u fil-ħin;
            
            
               (j)ikollhom fis-seħħ proċeduri biex jiġi żgurat li l-persunal tagħhom ikollu aċċess għall-postijiet tad-dokumenti u għad-dokumenti miżmuma mill-operaturi sabiex ikunu jistgħu jwettqu l-kompiti tagħhom;
            
            
               (k)ikollhom il-ħiliet, it-taħriġ u l-proċeduri interni adatti biex iwettqu kontrolli effettivi, inkluż spezzjonijiet, fuq l-operaturi kif ukoll fuq is-sistema ta’ kontroll intern ta’ grupp ta’ operaturi, jekk ikun hemm;
            
            
               (l)ir-rikonoxximent preċedenti tagħhom għal pajjiż terz speċifiku u/jew għal kategorija ta’ prodotti ma tkunx ġiet irtirata f’konformità mal-paragrafu 2a jew l-akkreditazzjoni tagħhom ma tkunx ġiet irtirata jew sospiża minn kwalunkwe korp ta’ akkreditazzjoni f’konformità mal-proċeduri tiegħu għas-sospensjoni jew l-irtirar stabbiliti f’konformità mal-istandard internazzjonali rilevanti, b’mod partikolari l-istandard 17011 tal-Organizzazzjoni Internazzjonali għall-Istandardizzazzjoni (ISO) – Valutazzjoni tal-konformità – rekwiżiti ġenerali għall-korpi ta’ akkreditazzjoni li jakkreditaw il-korpi ta’ valutazzjoni tal-konformità, tul l-24 xahar qabel:
            
         
         
            
               (i)ir-rikjesta tagħhom għar-rikonoxximent għall-istess pajjiż terz u/jew għall-istess kategorija ta’ prodotti, ħlief meta r-rikonoxximent preċedenti jkun ġie irtirat f’konformità mal-punt (k) tal-paragrafu 2a;
            
            
               (ii)ir-rikjesta tagħhom għal estensjoni tal-kamp ta’ applikazzjoni tar-rikonoxximent ta’ pajjiż terz addizzjonali f’konformità mal-Artikolu 2 tar-Regolament Delegat (UE) 2021/XXX, ħlief meta r-rikonoxximent preċedenti jkun ġie irtirat f’konformità mal-punt (k) tal-paragrafu 2a ta’ dan l-Artikolu; 
            
            
               (iii)ir-rikjesta tagħhom għal estensjoni tal-kamp ta’ applikazzjoni tar-rikonoxximent għal kategorija addizzjonali ta’ prodotti f’konformità mal-Artikolu 2 tar-Regolament Delegat (UE) 2021/XXX;
            
            
               (m)fil-każ tal-awtoritajiet ta’ kontroll, ikunu organizzazzjonijiet amministrattivi pubbliċi fil-pajjiż terz li għalih qed jitolbu rikonoxximent;
            
            
               (n)jissodisfaw ir-rekwiżiti proċedurali stabbiliti fil-Kapitolu I tar-Regolament Delegat (UE) 2021/XXX; u
            
            
               (o)jissodisfaw kwalunkwe kriterju addizzjonali li jista’ jiġi stabbilit f’att delegat adottat skont il-paragrafu 7.
            
            
               2a. Il-Kummissjoni tista’ tirtira r-rikonoxximent ta’ awtorità ta’ kontroll jew korp ta’ kontroll għal pajjiż terz speċifiku u/jew kategorija speċifika ta’ prodotti jekk: 
            
            
               (a)wieħed mill-kriterji ta’ rikonoxximent stabbiliti fil-paragrafu 2 ma jibqax issodisfat;
            
            
               (b)il-Kummissjoni ma tirċevix ir-rapport annwali msemmi fl-Artikolu 4 tar-Regolament Delegat (UE) 2021/XXX sal-iskadenza speċifikata f’dak l-Artikolu jew l-informazzjoni inkluża fir-rapport annwali ma tkunx kompluta, preċiża jew ma tikkonformax mar-rekwiżiti stabbiliti f’dak ir-Regolament;
            
            
               (c)l-awtorità ta’ kontroll jew il-korp ta’ kontroll ma jqegħdux għad-dispożizzjoni jew ma jikkomunikawx l-informazzjoni kollha dwar id-dossier tekniku msemmi fil-paragrafu 4, is-sistema ta’ kontroll applikata minnhom, jew il-lista aġġornata tal-operaturi jew tal-gruppi ta’ operaturi jew il-prodotti organiċi koperti mill-kamp ta’ applikazzjoni tar-rikonoxximent tagħhom;
            
            
               (d)l-awtorità ta’ kontroll jew il-korp ta’ kontroll ma jinnotifikawx lill-Kummissjoni fi żmien 30 jum kalendarju bit-tibdil fid-dossier tekniku tagħhom imsemmi fil-paragrafu 4;
            
            
               (e)l-awtorità ta’ kontroll jew il-korp ta’ kontroll ma jipprovdux l-informazzjoni mitluba mill-Kummissjoni jew minn Stat Membru fl-iskadenzi stabbiliti, jew l-informazzjoni ma tkunx kompluta, preċiża jew ma tikkonformax mar-rekwiżiti stabbiliti f’dan ir-Regolament, fir-Regolament Delegat (UE) 2021/XXX u f’att ta’ implimentazzjoni li jeħtieġ jiġi adottat skont il-paragrafu 8, jew ma jikkooperawx mal-Kummissjoni, b’mod partikolari waqt l-investigazzjonijiet ta’ nonkonformità;
            
            
               (f)l-awtorità ta’ kontroll jew il-korp ta’ kontroll ma jaqblux ma’ eżami jew awditu fuq il-post mibdijin mill-Kummissjoni;
            
            
               (g)ir-riżultat tal-eżami jew l-awditu fuq il-post jindika funzjonament ħażin sistematiku tal-miżuri ta’ kontroll jew l-awtorità ta’ kontroll jew il-korp ta’ kontroll mhumiex kapaċi jimplimentaw ir-rakkomandazzjonijiet kollha magħmula mill-Kummissjoni wara l-eżami jew l-awditu fuq il-post, fil-pjan ta’ azzjoni propost tagħhom ippreżentat lill-Kummissjoni;
            
            
               (h)l-awtorità ta’ kontroll jew il-korp ta’ kontroll jonqsu milli jieħdu l-miżuri korrettivi xierqa b’reazzjoni għan-nonkonformitajiet u l-ksur osservati fi skadenza stabbilita mill-Kummissjoni skont is-severità tas-sitwazzjoni, li ma għandhiex tkun iqsar minn 30 jum kalendarju;
            
            
               (i)fil-każ li operatur ibiddel l-awtorità ta’ kontroll jew il-korp ta’ kontroll tiegħu, l-awtorità ta’ kontroll jew il-korp ta’ kontroll ma jikkomunikawx l-elementi rilevanti tal-fajl ta’ kontroll tal-operatur, inkluż ir-rekords bil-miktub, lill-awtorità ta’ kontroll jew lill-korp ta’ kontroll il-ġodda, mhux aktar tard minn 30 jum kalendarju wara li jkunu rċevew it-talba għat-trasferiment mill-operatur jew mill-awtorità ta’ kontroll jew il-korp ta’ kontroll il-ġodda; 
            
            
               (j)hemm riskju għall-konsumatur li jiġi żgwidat dwar in-natura vera tal-prodotti koperti mill-kamp ta’ applikazzjoni tar-rikonoxximent; jew
            
            
               (k)l-awtorità ta’ kontroll jew il-korp ta’ kontroll ma ċċertifikaw l-ebda operatur għal 48 xahar konsekuttiv fil-pajjiż terz li għalih ikunu rikonoxxuti.
            
            
               -----
            
            
               * Ir-Regolament Delegat tal-Kummissjoni (UE) 2021/... ta’ [data] li jissupplimenta r-Regolament (UE) 2018/848 tal-Parlament Ewropew u tal-Kunsill bir-rekwiżiti proċedurali għar-rikonoxximent tal-awtoritajiet ta’ kontroll u l-korpi ta’ kontroll li huma kompetenti biex iwettqu l-kontrolli fuq operaturi u gruppi ta’ operaturi ċċertifikati organiċi u fuq il-prodotti organiċi f’pajjiżi terzi u bir-regoli dwar is-superviżjoni u l-kontrolli tagħhom u azzjonijiet oħra li għandhom jitwettqu minn dawk l-awtoritajiet ta’ kontroll u l-korpi ta’ kontroll (ĠU L xxx, xxx, p. x).[C(2021) 5100]”.
            
         
         
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2022. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 13.7.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 150, 14.6.2018, p. 1.